นักวิเคราะห์ชี้ปีหน้าแนวโน้มหุ้นสดใส
แนวโน้มการลงทุนปี 2556 สดใสต่อเนื่อง นักวิเคราะหแนะเน้นลงทุนกลุ่มสินค้าอุปโภคบริโภค และหุ้นที่อิงกับเศรษฐกิจในประเทศ
18 ธ.ค. 2555

แนวโน้มการลงทุนปี 2556 สดใสต่อเนื่อง นักวิเคราะหแนะเน้นลงทุนกลุ่มสินค้าอุปโภคบริโภค และหุ้นที่อิงกับเศรษฐกิจในประเทศ
นายสมบัติ นราวุฒิชัย เลขาธิการ สมาคมนักวิเคราะห์หลักทรัพย์ เปิดเผยผลสำรวจความเห็นนักวิเคราะห์เกี่ยวกับมุมมองการลงทุนปี 2556 โดยนักวิเคราะห์ส่วนใหญ่มองว่า ยังมีแนวโน้มสดใส คาดการณ์เศรษฐกิจไทยจะขยายตัว 4.6% ดัชนีหุ้นไทยเฉลี่ยอยู่ที่ 1,471 จุด อัตราการเติบโตกำไรต่อหุ้นทั้งปีเฉลี่ย 15.2% ราคาทองคำเพิ่มขึ้นเป็นบาทละ 26,732 บาท นักลงทุนเข้าซื้อหุ้นไทยสุทธิกว่า 3.2 หมื่นล้านบาท
ทั้งนี้ ตลาดทุนไทยในปีหน้า มีปัจจัยสนับสนุนหลายด้าน เช่น ลดภาษีนิติบุคคลเหลือ 20% อัตราดอกเบี้ยในระดับต่ำ สหรัฐจะแก้ไขปัญหาหน้าผาการคลังได้ตามกำหนด แต่ปัจจัยเสี่ยงที่ต้องจับตา ได้แก่ การเมืองในประเทศ ปัญหาหนี้ยุโรป และเศรษฐกิจสหรัฐ โดยมีข้อเสนอแนะให้รัฐบาลเร่งลงทุนโครงสร้างพื้นฐาน ปรับลดดอกเบี้ยลง 0.25-0.5% และปล่อยราคาสินค้าให้เป็นตามกลไกตลาด
นักวิเคราะห์ส่วนใหญ่แนะให้ทยอยซื้อสะสมในช่วงที่ตลาดปรับฐานลง เลือกหุ้นที่มีปัจจัยพื้นฐานดี มีอัตราผลตอบแทนเงินปันผลสูงสม่ำเสมอ และเน้นลงทุนในหุ้นกลุ่มสินค้าอุปโภคบริโภคและหุ้นที่อ้างอิงการเติบโตของเศรษฐกิจภายในประเทศเป็นหลัก
ในปี 2556 กลุ่มธุรกิจที่คาดว่าจะมีอัตราการเติบโตของกำไรต่อหุ้นสูงที่สุด 3 อันดับ คือ กลุ่มวัสดุก่อสร้าง คาดว่าจะเติบโตเฉลี่ย 32.17% กลุ่มอสังหาฯเฉลี่ย 18.44% และกลุ่มธนาคารเฉลี่ย 18.37% 
ส่วนกลุ่มธุรกิจที่คาดว่าจะมีอัตราผลตอบแทนเงินปันผลสูงที่สุด 3 อันดับแรก คือ กลุ่มสื่อสาร ประเมินอัตราผลตอบแทนไว้ที่ 5.50% กลุ่มชิ้นส่วนอิเล็กทรอนิกส์ 5.08% และกลุ่มพลังงาน 4.34%